Chirix chik aꞌan,
li Jesús yoo chixbꞌeninkilebꞌ li naꞌajej li wankebꞌ Galilea.
Inkꞌaꞌ kiraj xik Judea xbꞌan naq ebꞌ li nekeꞌtaqlan saꞌ xyaanqebꞌ laj judío teꞌraj xkamsinkil.
Yoo chi wulak xqꞌehil li ninqꞌe naq ebꞌ laj judío nekeꞌxyiibꞌ li xkokꞌ muhebꞌaal.
Ebꞌ li riitzꞌin li Jesús keꞌxye re:
—Elen saꞌ li naꞌajej aꞌin.
Ayu Judea re naq ebꞌ li nekeꞌtaaqen aawe teꞌrilebꞌ li milagro li nakabꞌaanu.
Maa ani junaq tixbꞌaanu li xkꞌanjel chi muqmu wi naraj naq taanaꞌliiq ru.
Wi taabꞌaanu li milagro aꞌin,
kꞌutbꞌesi laakꞌanjel chiruhebꞌ chixjunilebꞌ,
chankebꞌ.
Yal ta ebꞌ li riitzꞌin nekeꞌpaabꞌan re naq aꞌan taqlanbꞌil chaq xbꞌan li Dios.
Kixye li Jesús rehebꞌ:
—Toj maajiꞌ nawulak xqꞌehil naq tinxik.
Laaꞌex naru texxik yalaq joqꞌe.
Ebꞌ li wankebꞌ saꞌ ruchichꞌochꞌ xikꞌ nikineꞌril xbꞌan naq laaꞌin ninye rehebꞌ naq inkꞌaꞌ us li yookebꞌ chixbꞌaanunkil.
Abꞌanan laaꞌex inkꞌaꞌ xikꞌ nekexꞌileꞌ xbꞌanebꞌ.
Ayuqex laaꞌex saꞌ li ninqꞌe.
Laaꞌin inkꞌaꞌ tinxik xbꞌan naq toj maajiꞌ nawulak xqꞌehil naq tinxik,
chan li Jesús.
Naq kixye rehebꞌ aꞌin,
li Jesús toj kikana aran Galilea.
Naq ak xkoohebꞌ li riitzꞌin saꞌ li ninqꞌe aran Jerusalén,
li Jesús koo ajwiꞌ.
Abꞌanan moko kixye ta ribꞌ.
Chanchan saꞌ muqmu koo.
Ebꞌ li nekeꞌtaqlan saꞌ xyaanqebꞌ laj judío yookebꞌ chixsikꞌbꞌal li Jesús saꞌ li ninqꞌe.
—¿Bꞌar anchal wan li wiinq aꞌan?
chankebꞌ.
Nabꞌalebꞌ li wankebꞌ aran yookebꞌ chixwechꞌinkil ribꞌ chirix li Jesús.
Wan yookebꞌ chi yehok re:
—Chaabꞌil wiinq aꞌan,
chankebꞌ.
Ut wan wiꞌchik yookebꞌ chi yehok:
—Inkꞌaꞌ.
Li wiinq aꞌan naxbꞌalaqꞌihebꞌ li tenamit,
chankebꞌ.
Abꞌanan maa ani kiꞌaatinak chi kaw xbꞌan naq keꞌxuwak chiruhebꞌ li nekeꞌtaqlan saꞌ xyaanqebꞌ laj judío.
Naq ak yoo li ninqꞌe li Jesús koo saꞌ li templo ut kiꞌok chixchꞌolobꞌankil li xyaalal chiruhebꞌ li wankebꞌ aran.
Keꞌsach xchꞌoolebꞌ li nekeꞌtaqlan saꞌ xyaanqebꞌ laj judío chirabꞌinkil li kꞌaꞌru kixye li Jesús.
Keꞌxye:
—¿Chanru naq naxnaw li wiinq aꞌin chixjunil li kꞌaꞌaq re ru aꞌin?
Aꞌan moko tzolbꞌil ta,
chankebꞌ.
Kixye li Jesús rehebꞌ:
—Li tijlebꞌ li yookin chixkꞌutbꞌal maawaꞌ we.
Aꞌ li Dios li kitaqlan chaq we,
aꞌan li kikꞌutuk chiwu li yookin chixyebꞌal,
chan.
—Li ani taaꞌajoq xbꞌaanunkil li kꞌaꞌru naraj li Dios,
aꞌan tixnaw ma re li Dios li tijlebꞌ li yookin chixkꞌutbꞌal malaj ut yal inkꞌaꞌux injunes.
Wi junaq naxchꞌolobꞌ xyaalal li naxkꞌoxla xjunes,
li jun aꞌan naraj naq taakꞌeheqꞌ xloqꞌal xbꞌanebꞌ li nekeꞌabꞌin re.
Abꞌanan li ani naraj naq taakꞌeheqꞌ xloqꞌal li kitaqlan chaq re,
li jun aꞌan tiik xchꞌool ut maakꞌaꞌ bꞌalaqꞌik rikꞌin.
¿Ma inkꞌaꞌ ta bꞌiꞌ kixkꞌe eere li chaqꞌrabꞌ laj Moisés?
¿Kꞌaꞌut naq maa jun saꞌ eeyaanq naxbꞌaanu chi tzꞌaqal li kꞌaꞌru naxye li chaqꞌrabꞌ?
Ut,
¿kꞌaꞌut naq teeraj inkamsinkil?
chan li Jesús.
Ebꞌ aꞌan keꞌchaqꞌok ut keꞌxye re:
—Wan na li maaꞌus aj musiqꞌej aawikꞌin.
¿Ani taaꞌajoq aakamsinkil?
chankebꞌ re.
Kixye li Jesús rehebꞌ:
—Laaꞌin xinbꞌaanu jun li milagro saꞌ li hilobꞌaal kutan ut sachso eechꞌool xexkana xbꞌan.
Laj Moisés kixye eere naq tento teebꞌaanu li circuncisión rehebꞌ leeralal.
(Maawaꞌ laj Moisés li kitikibꞌan re.
Aꞌ leexeꞌtoonil yuwaꞌ,
aꞌanebꞌ li keꞌtikibꞌan re xbꞌaanunkil li circuncisión.)
Usta hilobꞌaal kutan,
laaꞌex nekebꞌaanu li circuncisión.
Wi laaꞌex nekebꞌaanu li circuncisión usta hilobꞌaal kutan re naq inkꞌaꞌ teeqꞌet li chaqꞌrabꞌ li kikꞌeheꞌ re laj Moisés,
¿kꞌaꞌut naq xexjosqꞌoꞌ wikꞌin naq xinkꞌirtesi jun li wiinq saꞌ li hilobꞌaal kutan?
Mexraqok aatin joꞌ nekeraj laaꞌex yal eejunes.
Chexraqoq bꞌan aatin saꞌ xyaalal,
chan li Jesús.